Ամպային ռեստորան

**Ամպային ռեստորան**, **վիրտուալ ռեստորան**, **ուրվական ռեստորան** (-ուրվական ռեստորան, ինչպես նաև -ամպային խոհանոց, -«միայն առաքում» մոդելով ռեստորան, -առցանց ռեստորան, -մութ խոհանոց), հանրային սննդի բիզնես, որը սպասարկում է հաճախորդների պատվերները բացառապես առցանց կամ հեռախոսով:

## Նկարագրություն
Ամպային ռեստորանները, համեմատած ավանդական ռեստորանների հետ, զգալիորեն ավելի քիչ վերադիր ծախսեր ունեն` անկախ նրանից՝ ծախսում են իրենց սեփական առաքման ծառայության վրա, թե վճարում են երրորդ կողմի առաքման ընկերություններին: Ավանդական ռեստորաններն ունեն ծախսեր, որոնք ներառում են հաճախորդների համար տարածքի պահպանումը, զվարճանքի, անձնակազմի, ապահովագրության և այլնի վճարումը, ինչը ստեղծում է զգալի ծախսեր: Նույնիսկ ռեստորանները, որոնք զգալի մասնաբաժին ունեն առաքման համար, սպասարկում են հաճախորդների հանգստի մեծ տարածք: Ամպային ռեստորանները չեն պահանջում ռեստորանային լիարժեք տարածք, որը համապատասխանում է ավանդական ռեստորանի կողմից ցանկալի տեսանելիությանը, գրավչությանը և մատչելիությանը, ուստի նրանք կարող են խնայել գումար՝ զբաղեցնելով ավելի էժան անշարժ գույք:

Տիպիկ ուրվական ռեստորանը կարող է պատրաստել մի քանի խոհանոցների ուտեստներ: Օրինակ, Green Summit-ն աշխատում է միանգամից մի քանի ռեստորանային կոնցեպտներով մեկ գրասենյակից: Հնարավոր է փորձել նոր ապրանքանիշեր և խոհանոցներ ավելի քիչ ջանքերով ու ծախսերով՝ առանց տարածքների և սպասարկող անձնակազմի թարմացման անհրաժեշտության: Դա ձեռնտու է, քանի որ բազմաթիվ ապրանքանիշեր ունենալը գրավում է հաճախորդների ավելի լայն շրջանակ:

Ռեստորանների մեծ մասն օգտագործում է արդեն իսկ գոյություն ունեցող առաքման ծառայությունները: Օրինակ՝ Green Summit-ը, որը Չիկագոյում և Նյու Յորքում շահագործում է մի քանի ուրվական ռեստորաններ, համագործակցում է Grubhub-ի հետ: Keatz առաքման ծառայությունը համագործակցում է Եվրոպայի ռեստորանների հետ: Որոշ ընկերություններ ունեն իրենց սեփական առաքման համակարգը, ինչպես, օրինակ, գործունեությունը դադարեցրած Maple ընկերությունը Նյու Յորքում: Ռեստորատոր Դեյվիդ Չանգի աջակցությամբ գործող Maple-ը կենտրոնացած էր արտադրողականության վրա՝ ըստ խոհանոցում մեկ ժամում ճաշատեսակների քանակի ցուցանիշի, որն ավելի բնորոշ է արագ սննդի ռեստորաններին: Ճիշտ բիզնես մոդել գտնելը դժվար էր. Maple-ը դադարեցրել է իր գործունեությունը 2017 թվականի մայիսին և վաճառվել բրիտանական սննդի առաքման Deliveroo ընկերությանը: Ando-ն, որը գործարկվել էր 2016 թվականին և նույնպես Դեյվիդ Չանգի ձեռնարկություն էր, փակվել է 2018 թվականի հունվարին և վաճառվել Uber Eats ընկերությանը:

## Ամպային ռեստորանների տեսակներ
Ուրվական ռեստորանի ստեղծումը ենթադրում է վիրտուալ ռեստորանի ապրանքանիշի ստեղծում: Ուրվական ռեստորանների երեք տարբերակ կա.

### Անկախ սեփականատեր
Անհատը կամ ընկերությունը, որը կապված չէ ավանդական ռեստորանների հետ, կարող են ստեղծել իրենց ուրվական ռեստորանը իրենց սեփական ապրանքանիշով և առցանց պատվերի կայքէջով: Սա կարող է ձեռնտու լինել, քանի որ այս տեսակի ռեստորանի գործարկումը պահանջում է ավելի քիչ ներդրում և ժամանակ (3-4 շաբաթ), քան ավանդական ռեստորանը՝ ճաշասենյակով և այլն:

### Ավանդական ռեստորան
Ավանդական ռեստորանները կարող են ուրվական ռեստորան բացել այլ ապրանքանիշով` բացի հիմնական ֆիզիկական ռեստորանից: Այս դեպքում ուրվական ռեստորանը սնունդ է տրամադրում այդ ռեստորանի խոհանոցից, բայց, հնարավոր է, ավելի լայն ճաշացանկով: Օրինակ, բուրիտո պատրաստող մեքսիկական ռեստորանը կարող է նաև պիցցա պատրաստել և վաճառել այն միայն ուրվական ռեստորանում՝ առանց այն առաջարկելու իր ֆիզիկական ռեստորանում: Դա արվում է պիցցա փնտրող հավելյալ հաճախորդներ ներգրավելու համար՝ առանց նրանց շփոթեցնելու, որ պիցցան պատրաստվում է մեքսիկական բուրիտո պատրաստող խոհանոցում:

Այս ռազմավարության մեկ այլ առավելությունն այն է, որ այն հեշտացնում է նոր ուտեստների կամ ճաշացանկերի փորձարկումը, քանի որ նոր ուտեստի համար անհրաժեշտ է միայն փոփոխություն կատարել կայքում առկա առցանց ճաշացանկում: Եվ եթե պիցցայի վաճառքը հաջող լինի, մեքսիկական բուրիտո ռեստորանը կարող է այն ավելացնել իր ֆիզիկական ռեստորանի ճաշացանկին:

Վիրտուալ ապրանքանիշի ստեղծումն ավանդական ռեստորանի համար լրացուցիչ ծախսեր չի պահանջում։ Այն արդեն ունի խոհանոց և անձնակազմ՝ սնունդ պատրաստելու համար։ Նոր ապրանքանիշի գործարկման համար շաբաթներ պետք չեն, քանի որ անհրաժեշտ ամեն ինչ արդեն իսկ առկա է։

### Առաքման ծառայություն
Առաքման ծառայությունները, ինչպիսիք են *Uber Eats*-ը և *Delivery*-ը, կարող են գործարկել իրենց իսկ ուրվական ռեստորանը: Uber Eats-ը ստեղծել է մութ խոհանոցներ՝ ճաշ պատրաստելու համար, որոնք հասանելի են միայն իրենց սննդի պատվերի հարթակում: Տարբեր ճաշատեսակների և խոհանոցների տարբերակման համար նրանք ստեղծել են տարբեր ապրանքանիշեր, այսպես` Brooklyn Burger Factory-ը, MIA Wings-ը և French tacos-ը Uber Eats-ի համար ստեղծված ապրանքանիշեր են և հասանելի են միայն Uber Eats հավելվածում։ Սա կարող է համոզել հաճախորդներին ընտրել այս հատուկ հավելվածը, քանի որ նման ուտեստները ոչ մի այլ տեղ չեն վաճառվում:

## Քննադատություն
Ուրվական ռեստորանները քննադատվում են տհաճ աշխատանքային պայմանների և առանց պատուհանների նեղ տարածքների համար:

2015 թվականին մի շարք լրատվական հոդվածներ բացահայտել են, որ առանձին ուրվական ռեստորաններ գործում են որպես չկարգավորված, չլիցենզավորված կազմակերպություններ կամ որպես ռեստորանների ճակատներ, որոնք կարող են ունենալ սանիտարական խախտումներ:

Մեծ Բրիտանիայի քաղաքային խորհուրդը մտահոգություն է հայտնել ամպային ռեստորանների տարածվածության կապակցությամբ, քանի որ բնակիչները բողոքել են առաքման ծառայությունների երթևեկության աղմուկից:

## Տես նաև
* Կրպակ
* Սննդի մեքենա

## Ծանոթագրություններ

Կատեգորիա:Բիզնես
Կատեգորիա:Էլեկտրոնային առևտուր
Կատեգորիա:Խոհանոց
Կատեգորիա:Հասարակական սնունդ
Կատեգորիա:Ռեստորաններ ըստ տեսակի